หุ้นใหญ่ดัน SET กระฉูดต่อ 35 จุด ลุ้นสัปดาห์หน้าทดสอบ 1,500
หุ้นใหญ่ดัน SET กระฉูดต่อ 35 จุด ลุ้นสัปดาห์หน้าทดสอบ 1,500
25 ธ.ค. 2563

ผู้สื่อข่าวรายงานว่า ดัชนีตลาดหุ้นไทยปิดวันนี้ที่ระดับ 1,486.31 จุด เพิ่มขึ้น 34.79 จุด (+2.40%) มูลค่าการซื้อขาย 88,244.00 ล้านบาท
10 หุ้นดันดัชนีวันนี้

นายวิจิตร อารยะพิศิษฐ ผู้อำนวยการฝ่ายวิจัยหลักทรัพย์ บล.เมย์แบงก์ กิมเอ็ง (ประเทศไทย) กล่าวว่า ตลาดหุ้นไทยวันนี้ปรับตัวขึ้นแรง มองเป็นแค่ระยะสั้นจากการเร่งตัวขึ้นของหุ้น DELTA และ BAY ซึ่งเป็นหุ้นที่มีขนาดใหญ่ แต่มีฟรีโฟลตต่ำ จึงมีผลต่อดัชนีฯ โดยหุ้น DELTA ขึ้นไป 25% มีผลต่อดัชนีฯราว 15 จุด ส่วนหุ้น BAY มีผลต่อดัชนีฯราว 5 จุด สองตัวรวมกันมีผลต่อดัชนีฯราว 20 จุดแล้ว ส่งผลให้โมเมนตัมของตลาดฯมีความเชื่อมั่นมากขึ้น คนกล้าที่จะเข้ามาลงทุนมากขึ้น ท่ามกลางการแพร่ระบาดไวรัสโควิด-19 ในประเทศ ที่ยังมีจำนวนผู้ติดเชื้อเพิ่มขึ้นอยู่ แต่อยู่ในอัตราที่ชะลอตัวลงจากช่วง 2-3 วันที่ผ่านมา จึงน่าจะเป็น Sentiment ที่หนุนตลาดฯได้บ้าง
นอกจากนี้ ยังมีปัจจัยบวกจากเรื่องข่าวอังกฤษและสหภาพยุโรป (EU) ได้บรรลุข้อตกลงเกี่ยวกับความสัมพันธ์ทางการค้า หลังอังกฤษแยกตัวออกจาก EU (Brexit) ได้แล้ว ส่งผลให้เงินดอลลาร์สหรัฐฯอ่อนค่าลง และเงินสกุลในเอเชียต่างแข็งค่าขึ้น เป็นแรงหนุนให้กับตลาดหุ้นได้ด้วย อย่างไรก็ดี การซื้อขายของนักลงทุนต่างชาติคงจะน้อยมากเพราะอยู่ในช่วงเทศกาลคริสต์มาส การซื้อขายของต่างชาติคงจะเบาในช่วงปลายปี
ด้านตลาดหุ้นในภูมิภาคเอเชียวันนี้ส่วนใหญ่บวกเล็กน้อย และหลายตลาดก็ปิดทำการเนื่องในวันคริสต์มาส ส่วนตลาดในยุโรปที่เทรดบ่ายนี้ก็อยู่ในลักษณะทรงตัว ส่วนใหญ่ก็จะปิดทำการเนื่องในวันคริสต์มาสเช่นกัน
ส่วนแนวโน้มการลงทุนในสัปดาห์หน้า นายวิจิตร กล่าวว่า หากหุ้น DELTA ยังเล่นไม่เลิกแบบนี้ ก็น่าจะทำให้ดัชนีฯยังปรับตัวขึ้นไปได้ดี และมีลุ้นเข้าใกล้ทดสอบแนวต้าน 1,500 จุด ส่วนแนวรับให้ไว้ที่ 1,450 จุด พร้อมให้ติดตามสถานการณ์การแพร่ระบาดไวรัสโควิด-19 ในประเทศต่อไป และติดตามความเคลื่อนไหวหุ้นขนาดใหญ่ที่มีฟรีโฟลตต่ำ ซึ่งน่าจะทำให้ดัชนีฯเหวี่ยงตัวได้ง่าย
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
DELTA มูลค่าการซื้อขาย 8,543.46 ล้านบาท ปิดที่ 684.00 บาท เพิ่มขึ้น 148.00 บาท
AEONTS มูลค่าการซื้อขาย 5,619.93 ล้านบาท ปิดที่ 250.00 บาท เพิ่มขึ้น  30.00 บาท
KEX มูลค่าการซื้อขาย 4,507.23 ล้านบาท ปิดที่ 49.50 บาท ลดลง 1.75 บาท
IVL มูลค่าการซื้อขาย 3,409.39 ล้านบาท ปิดที่ 40.00 บาท เพิ่มขึ้น 2.50 บาท
SA มูลค่าการซื้อขาย 2,281.83 ล้านบาท ปิดที่ 5.90 บาท เพิ่มขึ้น 0.40 บาท